Marti Hääl

Marti Hääl (10. oktoobril 1972 Tallinnas) on eesti ettevõtja, advokaat ja kodanikuaktivist.

Hariduskäik 

Marti Hääl lõpetas 1990. aastal Tallinna 1. Keskkooli prantsuse keele klassi ja 1995. aastal Tartu Ülikooli õigusteaduskonna. 

Ta on täiendanud end Bentley Ülikoolis USA-s ja Trieri Ülikoolis Saksamaal.

Töö 

Aastatel 1989–1995 tegutses Marti Hääl ettevõtjana koos venna Heiti Häälega TIKI haagiseid tootvas ettevõttes Bestnet. Lisaks on Marti Hääl olnud omanikuna seotud mäesuusakeskusega Kuutsemäel, turismiettevõttega Kagureis ja energiaettevõttega Alexela.

Aastatel 1995–2001 oli ta vandeadvokaat Alas & Raudsik Advokaadibüroos Tallinnas.  Koos kursusekaaslase Sanjay Jaanus Modyga asutas ta 2001. aastal advokaadibüroo Mody, Hääl & Partnerid. Ühinemisel advokaadibürooga Luiga & Mugu tekkis 2005. aastal advokaadibüroo Luiga, Mody, Hääl & Borenius, mida Marti Hääl juhtis aastatel 2007–2012. 

Perioodil 1995–2012 oli Marti Hääl kaasaktsionärina ja nõukogu liikmena Alexela Grupi  ettevõtetes venna Heiti Hääle passiivne äripartner. Aastast 2013 tegutses kontsernis energeetika ja uute investeeringute valdkonnas. 2012–2014 oli Marti Hääl Alexela Energia juhatuse esimees ja 2014 alates Alexela Grupi juhatuse liige ja asepresident energeetika, investeeringute ja innovatsiooni küsimustes. Tema vastutusvaldkonda Alexela kontsernis kuulusid nii põlevkivi väärindamise innovatsioon, LNG terminalide arendus Paldiskis ja Haminas, kui hüdropumpakumulatsioonijaama arendus Pakri poolsaarel ja biometaani tootmine jäätmetest üle Eesti.

Advokatuur 

Marti Hääl võeti Eesti Advokatuuri liikmeks 1996. 
Aastatel 2004–2013 kuulus Marti Hääl advokatuuri juhatusse ja 2010-2013 oli advokatuuri aseesimees.

Ühiskondlik tegevus 

2012. aastal asus Marti Hääl taastama oma lapsepõlve maakodu Juminda poolsaarel Tammistu külas ja asus sinna perega elama.  Ta valiti külaseltsi juhiks ja külavanemaks ning Juminda Poolsaare Seltsi juhatuse liikmena esindas ta ka kogukonna huve Lahemaa Rahvuspargi koostöökogu juhtgrupis. 
Ta propageerib hobuse kasutamist metsatöödel  looduskaitsealade tundlikul maastikul. Ta on Lääne-Lahemaa jahiseltsi juhatuse liige, jahimees ja kutseline kalur. Ta on Juminda Rannakalanduse OÜ, mis loodi Lahemaa rannakalanduse hääbumise vältimiseks, kaasasutaja. 
Ta tegutseb ka II taseme vabatahtliku merepäästjana ja vabatahtliku merepääste Tammistu päästeüksuse juhina.

2019. aastal asutati Ants Viirmaa ja Marti Hääl eestvedamisel üle 60-ne kohaliku inimese poolt Leesi Tarwitajate Ühisus, mis omandas 1908. aastal kohalike rannakalurite poolt Kolga-Leesi Kalameeste Tarwitajate Ühisuse nime all ehitatud ajaloolise poehoone, renoveeris selle hoone ja taasavas kaupluse. Seda kogukonnaprojekti tunnustati 2020. aastal Muinsuskaitseameti poolt aasta pärandihoidja tiitliga.

2006. aastal oli Marti Hääl Gustav Adolfi Sihtasutuse asutajaliige ja ta valiti selle nõukogu liikmeks. Sihtasutus tegutseb eesmärgiga luua võimalusi Gustav Adolfi Gümnaasiumi õpitingimuste arendamiseks. Alates 2012. aastast on ta sihtasutuse nõukogu esimees.

Sportlik tegevus 

Hobuseomaniku ja ratsaspordisõbrana alustas Marti Hääl 1999. aastal investeeringutega Ruila Talli väljaarendamiseks rahvusvahelisel tasemel võistlus- ja treeningukeskuseks. Alates 2009. aastast tegutseb Hääl rahvusvahelise kategooria ratsaspordikohtunikuna. 2013. aastal valiti ta Eesti Ratsaspordi Liidu juhatuse liikmeks ja 2017. aastal alaliidu presidendiks. 2015. aastal oli ta Eesti Hobumajanduse Liidu asutamise eestvedaja ja tegutseb siiani selle juhatuses Eesti Ratsaspordi Liidu esindajana.

Rannapoisina on meresõit ja merekultuur olnud talle alati südamelähedane. 2017. aastal käivitas ta Hara sadamas jahtklubi ja laste purjetamiskooli Hara Seilamise Selts, kus loodi Kuusalu vallas esmakordselt purjetamisõppe jaoks vajalikud tingimused kohalikele lastele huvihariduse võimaldamiseks. 2020. aastal valiti Marti Hääl Eesti Jahtklubide Liidu juhatuse liikmeks ja EJL treenerite komisjoni juhiks. Eluaegse merematkajana osales Marti Hääl Antarktika avastamise 200. aastapäevale pühendatud ekspeditsioonil Admiral Bellingshausen madruse ja vahitüürimehena nii Põhjamerel, Atlandi ookeanil, Drake väinas ja Lõunaookeanil, kui Antarktikas. Marti Hääl on soodimehena jaht Forte meeskonnas võitnud auhinnalisi kohti erinevatel rahvuslikel kui ka rahvusvahelistel regattidel ja tiitlivõistlustel.

Noorena treenis Tallinna Oktoobri rajooni spordikoolis treener August Soku käe all korvpalli. OSK esindusmeeskonna ja GAG koondise liikmena saavutas mitmeid turniirivõite nii Eestis, Baltimaades kui ka Soomes. TSIK Otepää treeneri Peeter Siimu juures treenis noorena ka mäesuusatamist. 1986 saavutas Eesti Meistrivõistlustel mäesuusatamises pronksmedali. Hiljem on tegelenud tennise, ratsaspordi ja avamerepurjetamisega. Hobideks on tal endiselt meresõit, hobused, jahindus, kalandus ja talupidamine.

Tunnustused 
1990 -  Gustav Adolfi Gümnaasiumi ausportlane

2011 - Eesti Advokatuuri hõbemärk

2016 - Gustav Adolfi Gümnaasiumi aumedal

2019 - Harjumaa teenetemärk

Isiklikku

Ta on abielus Kristina Häälega. Neil on 2 tütart ja 2 poega.

Viited 

Eesti ettevõtjad
Gustav Adolfi Gümnaasiumi vilistlased
Sündinud 1972